นายกรัฐมนตรี ขอบคุณคนไทยหลังผลสำรวจยกให้เป็นนักการเมืองที่น่าประทับใจและน่าพอใจที่สุดแห่งปี 2564
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า จากการที่สำนักวิจัยซุปเปอร์โพล ได้ทำการสำรวจด้านการเมืองภาพใหญ่ที่สุดแห่งปี 2564 โดยประเด็นนักการเมืองฝ่ายรัฐบาลที่น่าประทับใจและน่าพอใจที่สุดแห่งปี 2564 อันดับแรก ได้แก่ พลเอก ประยุทธ์ จันทร์โอชา นายกรัฐมนตรี ซึ่งสะท้อนว่า ประทับใจและพอใจการทำหน้าที่ของนายกรัฐมนตรี ด้วยผลงานที่ประสบความสำเร็จมากมาย การแก้ไขปัญหาจากวิกฤตการณ์โรคโควิด-19 และการเดินหน้าเปิดประเทศเพื่อขับเคลื่อนเศรษฐกิจโฆษกประจำสำนักนายกรัฐมนตรี ยังกล่าวว่า นายกรัฐมนตรี พอใจหลังจากผลสำรวจดังกล่าว ยังระบุถึงผลงานของรัฐบาลที่น่าประทับใจและน่าพอใจที่สุดแห่งปี 2564 ใน 3 อันดับแรก ได้แก่ โครงการคนละครึ่ง ร้อยละ 50.4 เพิ่มกำลังซื้อบัตรสวัสดิการแห่งรัฐ ร้อยละ 12.6 และโครงการประกันรายได้เกษตรกร ร้อยละ 11.4 สะท้อนว่ารัฐบาลมาถูกทางในการช่วยเหลือเยียวยาประชาชนและยกระดับคุณภาพชีวิตของพี่น้องประชาชนคนไทย ในส่วนของมาตรการใช้จ่ายลดค่าครองชีพจากการแพร่ระบาดของโควิด-19 ของรัฐทั้ง 4 โครงการ ได้แก่ โครงการคนละครึ่ง เฟส 3 โครงการยิ่งใช้ยิ่งได้ รวมทั้งเพิ่มกำลังซื้อในบัตรสวัสดิการแห่งรัฐ และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ความคืบหน้า(ข้อมูล ณ วันที่ 18 ธ.ค. 64) ผู้ใช้สิทธิ สะสม รวม 41.44 ล้านคน ยอดใช้จ่าย สะสม รวม 236,787.4 ล้านบาท พร้อมกันนี้เชื่อว่าคนไทยจะเดินทางท่องเที่ยวในประเทศและมีการใช้จ่ายเพิ่มขึ้น โดยเฉพาะช่วงเทศกาลปีใหม่ ซึ่งจะช่วยสร้างเม็ดเงินสะพัดในระบบเศรษฐกิจช่วงปลายดีได้เป็นอย่างดี